**LĒMUMS**

Liepājā

|  |  |
| --- | --- |
| 2024. gada 21. martā |  Nr.97/3(prot. Nr.3, 25.§) |

Par noteikumiem līdzfinansējuma

piešķiršanai sadzīves atkritumu

dalītās savākšanas punktu izveidei

Atkritumu apsaimniekošanas sistēma ir viens no būtiskākajiem virzieniem Eiropas Savienības un Latvijas vides aizsardzības un resursu pārvaldības un apsaimniekošanas jomā. Atkritumu apsaimniekošanas valsts plānā 2021.-2028. gadam (apstiprināts ar Ministru kabineta 2021. gada 22. janvāra rīkojumu Nr.45) norādīts, ka viena no galvenajām aktivitātēm ir atkritumu apsaimniekošanas sistēmas darbības uzlabošana, tajā skaitā atkritumu apsaimniekošanas pakalpojumu pieejamības iedzīvotājiem uzlabošana.

Pašvaldību likuma 4. panta pirmajā daļā noteiktas pašvaldības autonomās funkcijas, t.sk. organizēt iedzīvotājiem sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds un gādāt par savas administratīvās teritorijas labiekārtošanu un sanitāro tīrību. Atkritumu apsaimniekošanas likuma 8. panta pirmās daļas 1. punkts noteic, ka pašvaldība organizē visu sadzīves atkritumu, tai skaitā sadzīvē radušos bīstamo atkritumu, apsaimniekošanu, 2. punkts noteic, ka pašvaldība pieņem lēmumu par jaunu sadzīves atkritumu savākšanas, dalītas vākšanas infrastruktūras objektu izvietošanu savā administratīvajā teritorijā, savukārt 5. punkts noteic, ka pašvaldība var ieguldīt līdzekļus atkritumu apsaimniekošanas sistēmas izveidē un uzturēšanā, ievērojot atkritumu apsaimniekošanas valsts plānu un reģionālos plānus.

Atbalsts atkritumu savākšanas punktu izveidei veicina arī dalītās atkritumu savākšanas pakalpojuma pieejamību pilsētas iedzīvotājiem.

Ikvienam Liepājas iedzīvotājam un viesim ir tiesības atrasties sakoptā un tīrā vidē, kur ir tādas būves un infrastruktūras objekti, kas nedegradē jeb negatīvi neietekmē pilsētas ainavu un kopējo pilsētas uztveri. Sakopta un tīra vide veicina gan iedzīvotāju, gan arī tūristu labsajūtu. Līdz ar to sakoptas vides nodrošināšana Liepājas valstspilsētas teritorijā ir sabiedrības kopējās intereses.

Ņemot vērā, ka līdzfinansējums netiek sniegts komerciāliem mērķiem, tas nav uzskatāms par pašvaldības atbalstu Komercdarbības atbalsta kontroles likuma izpratnē, jo nav konstatējamas visas Komercdarbības atbalsta kontroles likuma 5. pantā noteiktās pazīmes, kas raksturo atbalstu, proti, nav konstatējamas Komercdarbības atbalsta kontroles likuma 5. panta 2. un 4. punktā noteiktās pazīmes.

Ar mērķi nodrošināt atkritumu apsaimniekošanas sistēmas pilnveidošanu, pamatojoties uz Pašvaldību likuma 4. panta pirmās daļas 1. un 2. punktu, Atkritumu apsaimniekošanas likuma 8. panta pirmās daļas 1. un 5. punktu, izskatot Liepājas valstspilsētas pašvaldības domes pastāvīgās Finanšu komitejas 2024. gada 14. marta lēmumu (sēdes protokols Nr.3), Liepājas valstspilsētas pašvaldības dome **nolemj:**

1. Izdot Liepājas valstspilsētas pašvaldības domes 2024. gada 21. marta noteikumus Nr.5 “Noteikumi līdzfinansējuma piešķiršanai sadzīves atkritumu dalītās savākšanas punktu izveidei”.

2. Atzīt par spēku zaudējušu Liepājas valstspilsētas pašvaldības domes 2022. gada 14. aprīļa lēmumu Nr.140/6 “Par noteikumiem līdzfinansējuma piešķiršanai par sadzīves atkritumu dalītās savākšanas punktu izveidi”.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Izpilddirektora birojam, Finanšu pārvaldei, Sabiedrisko attiecību un mārketinga daļai, Vides, veselības un sabiedrības līdzdalības daļas Vides nodaļai, Liepājas Nekustamā īpašuma pārvaldei, Liepājas būvvaldei |